Diari Oficial de la Generalitat Valenciana


Sumari del DOGV 3834, del 12-09-2000 (2000/7297)

RESOLUCIÓ de 6 de setembre de 2000, de la Secretaria General de la Conselleria de Cultura i Educació, per la qual es crea un registre auxiliar en la Junta Qualificadora de Coneixements de Valencià, sítia a l'avinguda de Campanar, número 32, de València.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3834

Data del DOGV
:   12-09-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/7297


Data del document
:   06-09-2000

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * Junta Qualificadora de Coneixements de Valencià
    * registre de documents
    * relació administració-administrat
    * administració regional

RESOLUCIÓ de 6 de setembre de 2000, de la Secretaria General de la Conselleria de Cultura i Educació, per la qual es crea un registre auxiliar en la Junta Qualificadora de Coneixements de Valencià, sítia a l'avinguda de Campanar, número 32, de València. [2000/A7297]
  
L'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, disposa que els òrgans administratius portaran un registre general per a l'assentament d'escrits o comunicacions presentats o rebuts en qualsevol unitat administrativa pròpia, del qual es podran crear registres auxiliars a fi de facilitar la presentació d'escrits i comunicacions. Estos registres auxiliars hauran d'instal·lar-se en suport informàtic i el sistema haurà de garantir la integració informàtica en el registre general de les anotacions efectuades en aquells.
  
Així mateix, l'article 2 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'administració de la Generalitat Valenciana, en l'apartat primer disposa que cada conselleria en què s'estructura l'administració de la Generalitat Valenciana haurà de tindre un registre general, i en l'apartat segon assenyala que els secretaris generals de les conselleries podran establir registres auxiliars en aquelles unitats administratives de les seues respectives conselleries quan així ho consideren necessari, tenint en compte el volum o la naturalesa de l'activitat que porten a cap, o quan la seua absència estiguera implicant un nombre rellevant de desplaçaments dels ciutadans des de la dita unitat a les de registre general prèviament existents.
  
D'altra banda, l'article 103 de la Constitució espanyola assenyala l'eficàcia com un dels principis inspiradors de l'actuació de les administracions públiques. En el mateix sentit l'article 3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, disposa que les administracions públiques actuen d'acord, entre altres, amb el principi d'eficàcia i es regixen en la seua actuació pels criteris d'eficiència i servici als ciutadans.
  
La Junta Qualificadora de Coneixements de Valencià, que es troba adscrita a la Conselleria de Cultura i Educació a través de la Direcció General d'Ordenació i Innovació Educativa i Política Lingüística, té la seu a l'avinguda de Campanar, número 32, de València.
  
Esta Junta convoca anualment les proves per a l'obtenció dels certificats oficials administratius de coneixements de valencià.
  
Per l'enorme interés que desperten estes proves, durant els períodes de matrícula el nombre d'instàncies presentades en el Registre General de la Conselleria de Cultura i Educació, siti a l'avinguda de Campanar, número 32, de València, és molt elevat. Este fet dificulta el procés de registre de documents en les mencionades dates.
  
Per això, i amb la finalitat de facilitar als ciutadans la presentació d'escrits o comunicacions, es fa aconsellable la creació d'un registre auxiliar en la Junta Qualificadora de Coneixements de Valencià, de la Conselleria de Cultura i Educació, que atendrà les instàncies que per a l'obtenció de certificats oficials administratius de coneixements de valencià, es presenten en la seua seu, sítia a l'avinguda de Campanar, número 32, de València.
  
Vistos l'informe favorable del Servei Jurídic i l'informe del director general d'Ordenació i Innovació Educativa i Política Lingüística, segons el qual, d'acord amb l'article 28 bis del Text Refós de la Llei d'Hisenda Pública de la Generalitat Valenciana, la creació d'este registre auxiliar no comporta un increment de despesa, i en virtut d'allò que s'ha disposat per l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i l'article 2.2 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'administració de la Generalitat Valenciana, resolc:
  
Primer
  
La creació d'un registre auxiliar a la Junta Qualificadora de Coneixements de Valencià de la Conselleria de Cultura i Educació, que atendrà les sol·licituds de participació en les proves per a l'obtenció dels certificats oficials administratius de coneixements de valencià que es presenten a la seua seu, sítia a l'avinguda de Campanar, número 32, de València. Este registre és auxiliar del Registre General de la Conselleria de Cultura i Educació i a este últim es troba vinculat.
  
Segon
  
La instal·lació d'este registre auxiliar es farà en suport informàtic i el sistema haurà de garantir la integració informàtica en el Registre General de la Conselleria de Cultura i Educació de les anotacions efectuades en el registre auxiliar.
  
Tercer
  
El registre auxiliar de la Junta Qualificadora de Coneixements de Valencià de la Conselleria de Cultura i Educació haurà d'ajustar el seu funcionament a la legislació aplicable en la matèria.
  
DISPOSICIÓ FINAL
  
Esta resolució entrarà en vigor el mateix dia de la seua publicació en el Diari Oficial de la Generalitat Valenciana.
  
De conformitat amb els articles 114 i 115 de la Llei de Règim Jurídic de les Administracions Públiques i del Procediment Administratiu Comú, contra esta resolució, que no posa fi a la via administrativa, es podrà interposar un recurs d'alçada davant del conseller de Cultura i Educació en el termini d'un mes comptat des de l'endemà de la seua publicació.